Ministrul Energiei, Victor Parlicov, într-o vizită de lucru în Norvegia. Programul vizitei
În perioada 6-7 mai, ministrul Energiei, Victor Parlicov, întreprinde o vizită oficială în Oslo, Norvegia, în componența delegației conduse de președinta Maia Sandu, anunță reprezentanții Ministerului.
Potrivit unui comunicat, ministrul Parlicov va ține un discurs în cadrul “Mesei rotunde pentru energie”, eveniment găzduit de Agenția Norvegiană pentru Cooperare. De asemenea, oficialul va avea o întrevedere bilaterală cu omologul său norvegian, Terje Aasland. Miniștrii vor semna un Memorandum de cooperare in domeniul energetic dintre Republica Moldova și Regatul Norvegiei. Scopul documentului este consolidarea cooperării moldo-norvegiene în domeniul energetic și crearea oportunităților investiționale reciproc avantajoase.
De asemenea, membrii delegației Republicii Moldova în Regatul Norvegiei, vor avea o serie de întrevederi cu prim-ministrul norvegian, Jonas Gahr Støre, președintele legislativului, Masud Gharahkhani și cu membrii comisiei parlamentare pentru afaceri externe și apărare.